Φθινοπωρινό μπριάμ με σάλτσα Μαυροδάφνης και κρόκο Κοζάνης
Ένα υπέροχο μπριάμ με τα χρώματα και τη γεύση των φθινοπωρινών λαχανικών, νόστιμο και θρεπτικό κατάλληλο για χορτοφάγους αλλά και για vegans.
80 ml ελαιόλαδο , 80 ml γλυκό κόκκινο κρασί (π.χ. Μαυροδάφνη) , 30 ml χυμός λεμονιού , 1 κουτ. σούπας ξερό θυμάρι , 1 κουτ. γλυκού κρόκος Κοζάνης, σε σκόνη, ή 5-6 στήμονες , 4 σκελίδες σκόρδο, χοντροκομμένες, 3 μέτρια καρότα, κομμένα σε μπαστουνάκια πάχους 1,5 εκ. , 300 γρ. μπρόκολο, σε μικρά μπουκετάκια , 300 γρ. κουνουπίδι, σε μικρά μπουκετάκια , 5 μέτρια παντζάρια, καθαρισμένα, κομμένα κυδωνάτα , 3 μέτριες πατάτες, καθαρισμένες και κομμένες κυδωνάτες , αλάτι, φρεσκοτριμμένο πιπέρι
Για να φτιάξουμε φθινοπωρινό μπριάμ με σάλτσα Μαυροδάφνης και κρόκο Κοζάνης, ξεκινάμε με τη σάλτσα.Βράζουμε σε ένα μικρό τηγάνι το ελαιόλαδο, το γλυκό κρασί και τον χυμό λεμονιού σε χαμηλή φωτιά για 1-2 λεπτά, μέχρι να ενωθούν. Ρίχνουμε το θυμάρι, τον κρόκο Κοζάνης και το σκόρδο, ανακατεύουμε για 1-2 λεπτά και αποσύρουμε από τη φωτιά.Προθερμαίνουμε τον φούρνο στους 170°C.Σε ένα μπολ βάζουμε όλα τα λαχανικά και περιχύνουμε με το μείγμα του τηγανιού. Αλατοπιπερώνουμε και ανακατεύουμε καλά. Στρώνουμε με λαδόκολλα τη λαμαρίνα του φούρνου ή ένα μεγάλο ταψί που να χωράει τα λαχανικά ακριβώς σε μία στρώση.Ψήνουμε για περίπου 30 λεπτά. Αν δούμε ότι παίρνουν χρώμα χωρίς να έχουν ψηθεί, σκεπάζουμε για λίγο με αλουμινόχαρτο.Σερβίρουμε με ψωμί ή ρύζι σπυρωτό και γιαούρτι στραγγιστό.
Κρασί,Λαχανικά,Χορτοφαγικά